Utover i 1950-årene ble overskridelsene under byggingen av Jernverket sterkt kritisert i Stortinget. Et mindretall av representantene mente at Jernverket var et av flere eksempler på dårlig planlegging av statlige industriprosjekter. Det kom opp forslag om både å utsette byggingen eller bare bygge verket for produksjon av råjern og stål. Jernverkskomisjonen hadde foreslått at finansieringen skulle bestå av aksjekapital på 30 %, en nedskrivning på 27 % og et statsgarantert lån på 43 %. Størst strid var det i årene 1952 til 1955 om hvor stor prosentsatsen for nedskrivningen skulle være. Selv om finansminister Trygve Bratteli hadde en svært vanskelig budsjettsituasjon i disse årene, så var Bratteli innstilt på å gjennomføre bevilgningene etter planen.